
Innledning

Denne lille veiledningen tar sikte på å besvare noen av de spørsmålene som antas å være mest sentrale, sett fra instituttenes synspunkt, når det gjelder valg. Forhåpentligvis vil den, mutatis mutandis, kunne være til en viss hjelp for fakultetene også. Vi har ingen ambisjoner om at den skal være komplett. Det er også viktig å være oppmerksom på at den tar utgangspunkt i loven og valgreglementet slik de lød ved inngangen til 2002. En del av lovendringene fra i år får stor betydning for valgordningen og vil føre til behov for vesentlige revisjoner. Disse revisjonene vil likevel komme senere, i høst velger vi på ”gamlemåten”.

1. Valgtidspunkt og innledende forberedelser

Når er det valg?
Det holdes valg hver høst, men det er ikke hvert år det skal velges like mye.

Disse skal velges hvert år:

· Instituttstyremedlemmer fra gruppe B (vitenskapelig tilsatte i midlertidig stilling)

· Instituttstyremedlemmer fra gruppe D (studenter)

(Tilsvarende på fakultetsnivå.)

Disse skal derimot velges hvert tredje år:

· Instituttstyrer

· Visestyrer

· Instituttstyremedlemmer fra gruppe A (vitenskapelig tilsatte i fast stilling)

· Instituttstyremedlemmer fra gruppe C (teknisk og administrativt tilsatte)

(Tilsvarende på fakultetsnivå.)

Det skal være valg i november. Den nøyaktige dagen blir fastsatt av instituttvalgstyret (fakultetsvalgstyret). For studenter skal det også i utgangspunktet være valg i november, men det er adgang til å vente til januar. Valg i januar er særlig aktuelt på institutter der man kan vente en del endringer i sammensetningen av studentgruppen ved semesterskiftet.

Hvor begynner jeg?
Det kan være greit å begynne med å sette sammen et valgstyre. Det er instituttstyret (fakultetsstyret) som oppnevner valgstyret.

Valgstyret skal ha et ulikt antall medlemmer. Det er påbudt at alle grupper skal være representert, og det er påbudt at det skal være to studenter. Erfaringen viser at det ikke bør være så stort. 5 eller 7 medlemmer vil normalt være passende. For eksempel kan valgstyret se slik ut:

· 1 medlem fra gr. A

· 1 medlem fra gr. B

· 1 medlem fra gr. C

· 2 medlemmer fra gr. D

Velger man å ha 7 medlemmer, kan man for eksempel øke gruppe A og gruppe B/C med ett medlem hver. I de fleste valgstyrer er et medlem fra gruppe A leder. Det er likevel adgang til å ha et medlem fra en av de andre gruppene som leder. Valgstyret selv velger leder og nestleder.

Kontorsjefen er sekretær. Om en annen administrativ medarbeider har passende kompetanse, kan vedkommende være sekretær, men det er fortsatt kontorsjefen som har ansvaret.

Et valgstyre skal oppnevnes for hele valgperioden, dvs. for tre år. Dermed vil det først få ansvar for to "mellomvalg" (valg av representanter kun for gruppe B og D), og til slutt for et stort valg (valg av et helt styre). Dersom noen trer ut, for eksempel fordi de slutter, har forskningstermin eller annen permisjon, må man supplere. Tilsvarende dersom et medlem av valgstyret er foreslått som kandidat til styrer- eller visestyrervervet (dekanus-/prodekanusvervet), ev. som instituttstyremedlem (fakultetsstyremedlem), må vedkommende erstattes med en annen person. At et valgstyremedlem også er medlem av det sittende instituttstyret (fakultetsstyret), er helt OK, men det frarådes sterkt at sittende styrer/visestyrer (dekanus/prodekanus) er med i valgstyret.

Valgstyret er oppnevnt. Hva nå?
Fordi valgstyret ikke er konstituert ennå, bør du kalle inn til første møte. Valgstyret er vedtaksført når mer enn halvparten av medlemmene er til stede. Vedtak gjøres med simpelt flertall.

Hvor mye som skal gjøres på første møte, avhenger av hvor tidlig møtet holdes i forhold til valgene. I det minste må det velges leder og nestleder, og det bør bli enighet om en arbeidsdeling mellom valgstyret og sekretæren. I det daglige valgarbeidet vil antakelig mye falle på deg og din stab, og du vil i praksis ha en god del kontakt med valgstyrets leder mellom møtene. Pass på at det blir ført protokoll fra valgstyrets møter, der alle vedtak blir dokumentert.

Kunngjøringer. Kandidatforslag. Manntall.

Kunngjøringen

En av valgstyrets første oppgaver, er å kunngjøre valgdatoen og be om forslag på kandidater. Kunngjøringen må komme senest 6 uker før valgdagen. I kunngjøringen må det opplyses om at det skal holdes valg, hvem som skal velges (for eksempel styrer, visestyrer, x medlemmer fra hver gruppe, og y varamedlemmer fra hver gruppe). Antallet medlemmer og varamedlemmer skal, med mindre fakultetet har vedtatt noe annet, være den samme som i det sittende styret. Det må selvsagt også opplyses når valget skal være, når fristen for innlevering av forslag skal være, og hvordan forslagene skal være utformet.

Som vedlegg 1 finner du et eksempel på en kunngjøring. Kunngjøringen kan skje ved oppslag. Det er ikke påbudt med mer enn én kunngjøring, men i tillegg kan man bruke andre måter å informere på, for eksempel e-post til ansatte. Overfor studentene må lokalkunnskapen avgjøre hva slags informasjon som gis og hvordan.

I tiden fram til forslagsfristen må valgstyret se an hva som skjer. Det vil ofte være naturlig å sende ut en påminnelse ca. en uke før fristen, særlig dersom det har kommet inn få forslag. Det kan også være aktuelt å ta kontakt med seksjonsledere eller lignende for å minne om behovet for kandidatforslag. NB: Vær litt forsiktig her. Det må ikke gis inntrykk av at valgstyret selv er aktivt for å få inn forslag på bestemte personer. 

Et punkt som er viktig å være oppmerksom på: Det er et påbud om kjønnsbalanse i hver krets (gruppene A, B, C og D utgjør én krets hver). Dette innebærer at om kretsen skal velge to eller tre, skal begge kjønn være representert. Skal kretsen velge fire eller flere, skal det være minst 40% fra hvert av kjønnene. Dersom det ligger an til at man får for få forslag på enten kvinner eller menn, er det lov for valgstyret å oppfordre til flere forslag, slik at balansen blir riktig. Påbudet om kjønnsbalanse gjelder der det er mulig å oppnå slik balanse, dvs. der det er mange nok valgbare av begge kjønn.

Kandidatforslagene og behandlingen av dem

Forslagsfristen må valgstyret sette. En passende frist kan være to uker før valgdatoen. For at forslaget skal være gyldig, må det være underskrevet av minst tre personer som har stemmerett ved valget. Hvem som har stemmerett ved valget, varierer.

For valg av styrer og visestyrer:
Alle grupper har stemmerett.

For valg av styremedlemmer:
Bare de som hører til vedkommende gruppe, har stemmerett.

(Tilsvarende på fakultetsnivå.)

Dermed kan et forslag på for eksempel instituttstyrer, være underskrevet av folk fra ulike grupper, mens forslag på medlemmer fra gruppe A bare kan være underskrevet av medlemmer fra gruppe A (og tilsvarende for de andre gruppene).

Forslaget må inneholde minst én kandidat, og maksimalt så mange kandidater som det skal velges som medlemmer og varamedlemmer. Forslag på styrer og visestyrer kan selvsagt bare inneholde én kandidat til hvert verv.

Strengt tatt må underskriftene foreligge i original i det fristen går ut. Erfaringen viser likevel at det noen ganger kan være nødvendig å lempe litt på dette kravet, særlig dersom man ikke har overflod av kandidater. I alle tilfelle må eventuelle manglende underskrifter innhentes snarest mulig.

Når forslagene har kommet inn, er det en del ting valgstyret må sjekke.

· Er alle forslagene riktig underskrevet? (se ovenfor)

· Er alle kandidatene valgbare?

· Har noen av kandidatene fritaksgrunn?

Valgbarhet

Det er en del grunner til at man ikke er valgbar. De viktigste er:

· Man ble tilsatt senere enn 1. mars det året valget skal holdes.

· Man har langvarig permisjon; så langvarig at man ikke kan fungere i vervet i minst to av de tre årene valgperioden varer.

· Man har mindre enn 50% stilling (gjelder ikke prof. II ved Med.fak., dersom hovedstillingen er ved Haukeland eller Broegelmanns legat)

· Man er tilsatt for mindre enn ett år (unntatt når man allerede har vært tilsatt i minst ett år på valgdagen)

· Man forbereder saker direkte for instituttstyret (gjelder i praksis bare kontorsjefen)

Fritak

Den som har sittet i et verv før, har rett til å bli fritatt for gjenvalg for like lenge som man har sittet. Dette er likevel bare en rettighet, som vedkommende kan velge å ikke bruke. På instituttnivå er det ingen begrensning i hvor mange perioder man kan sitte. Retten til fritak gjelder også bare for det vervet man har hatt. Har man for eksempel vært vanlig medlem av styret, kan man ikke kreve fritak for å bli instituttstyrer.

Det er også vanlig mange steder å operere med en fritaksrett for den som er over 60 år. Dette er ikke lenger en regel, men en tradisjon.

Videre behandling av forslagene

Når forslagene har kommet inn og sjekklisten er gjennomgått, må eventuelle ikke valgbare kandidater forkastes (husk protokollering!).

Alle valgbare kandidater må kontaktes straks etter at fristen har gått ut. De må underrettes om at de er foreslått, og om vilkårene for å kreve fritak. De må bes om å komme med eventuelle fritaksgrunner snarest, dersom de ikke ønsker å stille til valg.

Kandidater som ikke er valgbare og derfor ikke godkjent, må også kontaktes, og gjøres oppmerksom på at de kan klage på vedtaket. I et slikt tilfelle har også forslagsstillerne klagerett og må underettes. Klageinstans er Det sentrale valgstyret.

Hvis det ikke har kommet mange nok forslag, må valgstyret supplere til det er nok.

Valgavviklingen begynner

Så snart forslagene er innhentet, må valgmateriellet lages og sendes ut. Det valgmateriellet som er vanlig å bruke, er:

· Ytterkonvolutt

· Mellomkonvolutt

· Stemmeseddelkonvolutt

· Stemmeseddel

· Veiledning

En veiledning til velgerne er ikke påbudt, og dersom tilstrekkelig informasjon kan gis på annen måte, kan man la være å lage veiledning. Om man lager en, skal veiledningen inneholde det som velgeren trenger å vite for å kunne avgi stemme på riktig måte. Vedlegg 2 er et eksempel på en veiledning. Valgstyret har ansvar for å gi veiledning.

Stemmeseddelen skal inneholde den informasjonen som går fram av eksemplet i vedlegg 3. Valgstyret har ansvar for å lage stemmeseddelen.

Stemmeseddelkonvolutten fås fra fakultetet. Alle stemmesedler skal ligge i en slik konvolutt. Den skal ikke åpnes før manntallskontrollen er fullført, og den er skilt fra mellomkonvolutten.

Mellomkonvolutten brukes til å sjekke velgerne mot manntallet.

Ytterkonvolutten trenger man strengt tatt ikke å bruke, men den tjener til å sikre at stemmen kommer fram uskadd, og det kan derfor være en fordel å bruke den.

Sørg for å ha en del materiell i reserve, slik at velgere som ev. blir uteglemt eller av andre grunner ikke har materiell, kan få nytt.

Fristen for innlevering er ved arbeidstidens slutt valgdagen. For de som sender stemmeseddelen sin i internpost som går via transporttjenesten, bør det opplyses at man må beregne god tid for å være sikker på at stemmen kommer inn før fristen.

Stemmene kommer inn

Når stemmene kommer inn, samles de et sted der de er trygge, og der de lett kan finnes igjen. 

Når fristen har gått ut, begynner tellingen. Hele valgstyret (eller i det minste et beslutningsdyktig valgstyre) bør være til stede.

Forslag til framgangsmåte

· Tell først alle de innkomne stemmene. Det er ikke påbudt, men det er en grei og rask måte å grovsjekke underveis at ingenting går tapt.

· Åpn opp ytterkonvoluttene (hvis dere har valgt å bruke dem) og ta ut mellomkonvoluttene.

· Bruk informasjonen på mellomkonvoluttene til å sjekke at velgeren står i manntallet, og til å krysse vedkommende ut.

· Når manntallsgjennomgangen er ferdig, ta ev. en opptelling av antallet utkryssede, og sammenhold det med den første tellingen. Hvis det er avvik, prøv å gjøre greie for dem.

· Åpn opp mellomkonvolutten, og saml alle stemmeseddelkonvoluttene sammen.

· Åpn opp stemmeseddelkonvoluttene, og tell stemmer.

Hvordan holde valgoppgjør

Hvis formen er flertallsvalg, teller man rett og slett hvor mange stemmer hver kandidat har og vekter stemmene etter gruppetilhørighet (gjelder valg av styrer og visestyrer). I kapitlet om spesielle emner er det vist hvordan slik vekting foregår.

Hvis valgformen er preferansevalg, kan man telle manuelt. Framgangsmåten for oppgjøret går fram av de utfyllende reglene til slutt i valgreglementet. Dette er en måte å gjøre det på som krever at man er ganske fortrolig med slike oppgjør. De aller fleste vil ha fordel av å bruke det oppgjørsprogrammet som er tilgjengelig. Det kan enten fås på diskett fra fakultetet, ev. kan det lastes ned fra en nettside som du kan finne en peker til på UiBs valgsider.

NB: Har du først gjort valgoppgjøret én gang, ikke gjør det igjen, med mindre du mistenker at én eller flere sedler er behandlet feil. I de fleste valgoppgjør vil det nemlig forekomme flere ganger underveis at det stemmeoverskudd og strykning av de kandidatene som har færrest stemmer, skjer ved loddtrekning. Neste gang samme oppgjør holdes, kan loddtrekningene falle annerledes ut.

Har du brukt dataprogrammet, vil du finne en logg over alle stemmesedlene. Den kan du trygt bruke til å sjekke mot de fysiske sedlene, og se om det har blitt gjort en feil.

Ferdig valgoppgjør

Når valgoppgjøret er ferdig, skal det settes opp en protokoll, som alle i valgstyret skal undertegne. Resultatet skal også kunngjøres, og fakultetsvalgstyret og Det sentrale valgstyret skal ha melding. Alle de valgte skal underrettes. Ev. klager må behandles.

Når dette har skjedd, er valget over, og materiellet må arkiveres.

Noen spesielle emner

Valg av styrer og visestyrer

Det er bare vitenskapelig tilsatte som kan bli styrer og visestyrer. 

Det er tre måter å holde valg på:

1. Sittende instituttstyre som valgforsamling.

Bare aktuelt når det er én kandidat og ikke flere. Valget kan da (må ikke, men kan) gjøres i instituttstyret; skriftlig, ved håndsopprekking eller ved akklamasjon. Det gjelder noen særlige vilkår, nemlig at minst 2/3 av styremedlemmene avgir stemme (inkludert blanke og ugyldige), og at mer enn halvparten av styremedlemmene stemmer på kandidaten (har styret for eksempel 13 medlemmer, og 11 er til stede, må minst 7 stemme på kandidaten for at valget skal være gyldig).

(Det gjelder et tilsvarende system for valg av dekanus og prodekanus.)

2. Nytt instituttstyre som valgforsamling.
Dette er bare aktuelt dersom instituttstyret har bestemt at styrer og visestyrer skal velges blant medlemmene i det nye instituttstyret. Dette alternativet innebærer altså at instituttstyret konstituerer seg selv. Merk at det krever et særskilt vedtak i det sittende instituttstyret (altså det avtroppende) for at dette alternativet kan brukes.

3. Ordinært valg

Valgformen er flertallsvalg. Det betyr at på stemmeseddelen er de to (ev. flere) kandidatene stilt opp mot hverandre, og velgerne skal bare stemme på én. Alle gruppene av velgere deltar. Regnemåten er lik for instituttnivået og fakultetsnivået.

De ulike gruppene har ulik vekting. Slik finner du fram til hvor sterk vektingen er for de ulike gruppene:

Finn ut hvor mange prosent hver gruppe har i instituttstyret. Et eksempel:

Instittuttstyret har 15 medlemmer.
Gruppe A har 9 medlemmer

=

60%

Gruppe B har 1 medlem


=

  7%

Gruppe C har 2 medlemmer

=

13%

Gruppe D har 3 medlemmer

=

20%

Prosentsatsene, delt på 100, er lik vektingsfaktoren.

I eksemplet her er det to kandidater, Peder Ås og Marte Kirkerud. 52 stemmer er avgitt, slik:

Gruppe
Martes stemmer
Peders stemmer

A
10
8

B
2
2

C
4
5

D
9
12

Vektingen skjer slik:

Det totale antallet avgitte stemmer (52) skal multipliseres med vektingsfaktoren i hver gruppe (dvs. med 0,6; 0,07; 0,13 eller 0,2), og deretter med tallet på avgitte stemmer for vedkommende kandidat i vedkommende gruppe. Alt dette skal så divideres med antallet avgitte stemmer på begge kandidater i vedkommende gruppe.

I valgoppgjøret mellom Marte og Peder gjør man slik (tallet til høyre for "=" kalles vektede stemmer):

Martes stemmer:




Peders stemmer

Gr. A:






Gr. A:

52x0,6x10
=17,33



52x0,6x8
=13,86
      18






     18

Gruppe B:





Gr. B:

52x0,07x2
=1,82




52x0,07x2
=1,82
      4






     4

Gruppe C:





Gruppe C:

52x0,13x4
=3,00




52x0,13x5
=3,76
      9






      9

Gruppe D:





Gruppe D:

52x0,2x9
=4,46




52x0,2x12
=5,94
      21






      21

Sum vektede stemmer Marte: 26,61
   Sum vektede stemmer Peder: 25,38

Marte vant.

Et par raske kontrolltips:

Før utregningen, sjekk at tallene under brøkstrekene for hver kandidat stemmer med totalt antall avgitte stemmer. Etter utregningen, sjekk at tallet på vektede stemmer er likt eller tilnærmet likt totalt antall avgitte stemmer.

Kjønnsmessig balanse og opprykk

Valgreglementet, universitets- og høgskoleloven og likestillingsloven har alle påbud om kjønnsmessig balanse. Kravet gjelder i hver krets. Helt konkret:

· For styrer og visestyrer gjelder ikke noe kjønnsbalansekrav. De velges enkeltvis.

· For de ulike gruppene i instituttstyret gjelder kravet, slik at for de som har to eller tre medlemmer, skal begge kjønn være representert, mens for de som har fire eller flere, skal balansen i verste fall være 60% mot 40%.

Dette kan oftest fikses ved at kandidatforslagene er godt balansert.

Blir det feil til slutt, gjør man slik:
Den sist innvalgte av det overrepresenterte kjønnet flyttes ned til første varaplass. Av de valgte varamedlemmene, tar man så den av det underrepresenterte kjønnet som står øverst og rykker inn på siste plass blant de valgte. Normalt er det nok å gjøre én slik rokering.

Valgmøter

Et valgmøte er et møte der man holder valg. Valgmøter har noen store fordeler:

· De sparer masse arbeid, fordi man ikke trenger å behandle stemmesedler og holde oppgjør.

· De samler folk, og det blir synlig at alle de tilstedeværende bestemmer noe viktig sammen.

· De kan ofte avvikles raskt og enkelt.

Valgmøter har også noen ulemper:

· Det kan være vanskelig å få samlet sammen nok folk til å oppfylle frammøtekravet (50% av alle stemmeberettigede.

· Selv om man får samlet det reglementsfestede minimum av folk, risikerer man at en del ikke kan møte likevel.

· Valgmøter er vanligvis ikke noen god form når det er konkurranse om vervene

Hvis du vurderer å bruke valgmøte, er det en del ting du må være obs på:

Retrettmuligheten

Det er ikke sikkert at det blir tilstrekkelig frammøte. Da må valget holdes som postvalg (for tilsatte) eller som urnevalg/i fagutvalget som valgforsamling (studentvalg). Du bør derfor sende ut materiell til postvalg uansett. 

Innkalling og informasjon

Fristen for innkalling til valgmøte er ti dager. Det må gå meget klart fram hva møtet skal gjøre, nemlig å velge medlemmer til instituttstyret i vedkommende krets (valgmøte er neppe godt egnet når det gjelder valg av styrer og visestyrer, fordi det er så mange som har stemmerett). Det må også gå klart fram at det er strenge frammøtekrav, og alle må oppfordres til å møte. Det må gå tydelig fram at dersom valgmøtet er beslutningsdyktig, skal postvalgmateriellet ikke brukes.

Lokaler

Pass på at du har lokaler som er store nok, at de er ledige på det aktuelle tidspunktet, og at de er enkle å finne fram til for alle. Dersom velgerne sitter svært spredt, er det et argument mot å bruke valgmøte.

Frammøtemuligheten

Det er lokalkunnskapen som avgjør om det er mulig å finne gode datoer og tider på dagen. Med det menes først og fremst tider da de aller fleste av velgerne har mulighet til å stille. Vurder dette nøye.

Kretsvise møter

De tilsatte er delt inn i tre grupper ved instituttstyrevalgene, og hver gruppe er én krets. Valgmøter holdes for én krets av gangen, men de kan gjerne holdes i rask rekkefølge.

Hvordan man stemmer

Skriftlig, ved håndsopprekking eller ved akklamasjon.

Møteledelse

Valgstyrets leder er møteleder. Dvs. at om han eller hun for eksempel kommer fra gruppe A, deltar vedkommende også på valgmøter i gruppe B og C (men selvsagt bare med stemmerett i sin egen krets).

Valgkretser på fakultetsnivået

Noen fakulteter har fått tillatelse til å ha flere valgkretser innenfor gruppe A ved valget til fakultetsstyret. Dette kan videreføres inntil DAK ev. vedtar noe annet.

Vedlegg:

1) Eksempel på kunngjøring

2) Eksempel på veiledning

3) Eksempel på stemmeseddel

UNIVERSITETET I BERGEN







Institutt for positiv tenkning

Valgstyret

KUNNGJØRING

Valg av medlemmer til instituttstyret for perioden 2003 – 2005

Valgdatoer, forslagsfrist og framgangsmåte for framsetting av forslag:

A: Instituttstyrer og visestyrer

Valgdato: torsdag den 7. november. 

Forslagsfrist: torsdag den 24. oktober
B: Medlemmer av instituttstyret

Det skal velges fem medlemmer fra gruppe A, to medlemmer fra gruppe B og to medlemmer fra gruppe C.

Valgdato:

Torsdag den 28. november
Forslagsfrist:

Torsdag den 14. november
Valget holdes som postvalg.

For studentene (gruppe D) styres valget av fagutvalget, som vil gi nærmere kunngjøring.

For øvrig gjelder:

Forslag skal være skriftlige og skal stiles til valgstyret v/sekretæren (kontorsjefen). Forslaget kan sendes i internposten eller leveres i instituttekspedisjonen eller på kontorsjefens kontor.

For at et forslag skal være lovlig framsatt, må det være underskrevet av minst tre stemmeberettigede i den valgkretsen det gjelder (for styrer og visestyrer er alle gruppene én valgkrets). Ingen kan skrive under på mer enn ett forslag ved ett og samme valg.

Nærmere informasjon kan fås hos valgstyrets sekretariat, som styres av kontorsjefen.

Telefon: 

Telefaks: 

E-post: 

For instituttvalgstyret

Aristoteles Philosophos,

leder

Instituttstyrevalg 2002.                                 

Veiledning til velgerne. Ansatte i gruppe A.

Materiell

Du skal ha mottatt følgende materiell:

1. Stemmeseddel med veiledning (på baksiden av seddelen NB: Les veiledningen først.)

2. En liten konvolutt med påskriften "Stemmeseddel"

3. En større konvolutt, med rubrikker til utfylling av diverse informasjon

4. En enda større ytterkonvolutt

Framgangsmåte ved stemmegivning

Du stemmer ved å sette tallene 1, 2, 3 osv, i rubrikkene til venstre for navnene til de kandidatene du vil stemme på. Du kan stemme på (prioritere) så mange eller så få av kandidatene som du vil. (1 markerer din førstepreferanse, 2 din andrepreferanse osv.)

Kandidatene er presentert i alfabetisk rekkefølge på stemmeseddelen. Nederst kan du lese hvem som er forslagsstillerne til kandidatene.

Når du har fylt ut seddelen, gjør du slik

1. Legg stemmeseddelen inn i den minste konvolutten, merket ”stemmeseddel”.

2. Legg konvolutten med stemmeseddelen i inn i den nest største konvolutten.

3. Skriv på valgnummeret og ditt navn.

4. Forsegl konvolutten og legg det hele inn i den ytterste konvolutten.

5. Adresser ytterkonvolutten til Instituttvalgstyret, Institutt for positiv tenkning
Innlevering av stemmeseddelen

NB: Seddelen må ha kommet fram til valgstyret senest ved arbeidstidens slutt 15. november, dvs. senest kl 15.45. Dersom du har tid nok, kan du sende den i internposten. Om det blir for liten tid til det, kan stemmeseddelen leveres i instituttekspedisjonen, ev. direkte til kontorsjefen. Det viktigste er ikke hvordan den blir sendt eller levert, men at den kommer fram i tide.

Behandling av stemmeseddelen. Opptelling

Når valgstyret har mottatt materiellet fra deg, blir det behandlet på denne måten:

1. Ytterkonvolutten blir åpnet, og ut fra mellomkonvolutten blir det kontrollert om du står i manntallet.

2. Mellomkonvolutten blir åpnet, og stemmeseddelkonvoluttene blir samlet sammen.

3. Stemmeseddelkonvoluttene blir åpnet, og stemmene blir talt opp.

Universitetet i Bergen

Institutt for positiv tenkning

Valgstyret

INSTITUTTSTYREVALG 2002 STEMMESEDDEL

Valgkrets: Tilsatte i gruppe A 

Valg av 5 medlemmer og 7 varamedlemmer

Valgperiode: 1. januar 2003 – 31. desember 2005

Du stemmer ved å sette tallene 1,2,3 osv. i rubrikkene til venstre for navnene til de  kandidatene du vil stemme på. 1 angir din førstepreferanse, 2 din andrepreferanse, osv. Du kan stemme på (prioritere) så mange eller så få kandidater som du vil.
Pref.
Kandidatens navn
Kandidatens stilling og tjenestested
Forslag fra:


Hagen, Anette
Førsteamanuensis, Seksjon for kreativitet
B


Hansen, Kari
Førsteamanuensis, Seksjon for kognitologi
C


Holm, Lars
Professor, Seksjon for kognitologi
B


Jørgensen, Lene 
Professor, Seksjon for kreativitet
B


Kirkerud, Marte
Førsteamanuensis, Seksjon for biopositivisme
A


Lie, Harald
Universitetslektor, Tenketanken
B


Moe, Arnfinn
Førstelektor, Seksjon for biopositivisme
E


Pedersen, Anders
Førsteamanuensis, Tenketanken
D


Storvaag, Eva
Professor, Seksjon for kognitologi
B


Vestlie, Torill
Amanuensis, Seksjon for biopositivisme
A


Vold, Ole
Professor, Seksjon for kreativitet
B


Aas, Peder
Professor, Tenketanken
A

Liste over forslagsstillere

A: Alle seksjonslederne ved instituttet

B: Diderik Hurtigkarl, Anders Ørsted, Sonja Haraldsen og Marie Curie

C: Michel Foucault, Erasmus Rotterdamus og Hildegard von Bingen

D: Håkon Sverresson, Inger Østråt og Elizabeth Windsor

E: Shirley Temple, Bjørn Sundquist og Agnes Mowinckel

